b'\n_START_ARTICLE_\nSomatoformni poreme\xc4\x87aj\n_START_SECTION_\nKonverzivni poreme\xc4\x87aj\n_START_PARAGRAPH_\nU konverzivnom poreme\xc4\x87aju klasi\xc4\x8dni simptomi sugeriraju bolest povezanu s nekim neurolo\xc5\xa1kim o\xc5\xa1te\xc4\x87enjem, iako pregledi pokazuju da tjelesni organi i \xc5\xbeiv\xc4\x8dani sustav normalno funkcioniraju. Bolesnici mogu iskusiti djelomi\xc4\x8dnu ili potpunu kljenut ruku ili nogu. Vid mo\xc5\xbee biti ozbiljno poreme\xc4\x87en. Afonija \xe2\x80\x93 gubitak normalnog glasa i svih oblika govorenja osim \xc5\xa1aputanja; anozmija \xe2\x80\x93 gubitak ili poreme\xc4\x87aj nju\xc5\xa1nog osjeta; la\xc5\xbena trudno\xc4\x87a._NEWLINE_Konverzivni simptomi svojom naravi pokazuju da su povezani s psiholo\xc5\xa1kim \xc4\x8dimbenicima. Obi\xc4\x8dno se pojavljuju iznenadno u stresogenim situacijama, omogu\xc4\x87uju\xc4\x87i osobi da izbjegne neku djelatnost ili odgovornost ili stekne silno \xc5\xbeeljenu pozornost.\n_START_SECTION_\nSomatizacija\n_START_PARAGRAPH_\nSomatizacijski poreme\xc4\x87aj je kroni\xc4\x8dni, jaki psihijatrijski poreme\xc4\x87aj koji se odlikuje mnogim recidiviraju\xc4\x87im klini\xc4\x8dki zna\xc4\x8dajnim tjelesnim tegobama (uklju\xc4\x8duju\xc4\x87i bol i gastrointestinalne, seksualne i neurolo\xc5\xa1ke simptome) koji se ne mogu objasniti potpuno fizi\xc4\x8dkom bole\xc5\xa1\xc4\x87u. _NEWLINE_Okosnicu ovog poreme\xc4\x87aja predstavljaju ponovljene, vi\xc5\xa1estruke tjelesne tegobe, zbog kojih se tra\xc5\xbei pomo\xc4\x87 lije\xc4\x8dnika, ali koje nemaju vidljivog tjelesnog uzroka. Uobi\xc4\x8dajene tegobe su glavobolje, zamorenost, bolovi u trbuhu, le\xc4\x91ima i grudima; probavni simptomi, simptomi koji sugeriraju neurolo\xc5\xa1ki poreme\xc4\x87aj, lupanje srca,... Somatizacija dijeli mnoge zajedni\xc4\x8dke simptome s konverzivnim poreme\xc4\x87ajem. \xc4\x8cesto se navode anksioznost i depresivnost, kao i \xc4\x8ditav niz problema pona\xc5\xa1anja i interpersonalnih odnosa. Somatizacija tipi\xc4\x8dno zapo\xc4\x8dinje u kasnoj adolescenciji i po svemu sude\xc4\x87i ima obiteljska obilje\xc5\xbeja, jer je nazo\xc4\x8dna u oko 20% najbli\xc5\xbeih srodnika bolesnika sa somatizacijom.\n_START_SECTION_\nPoreme\xc4\x87aj osjeta boli\n_START_PARAGRAPH_\nOvaj se poreme\xc4\x87aj dijagnosticira kada pojava, te\xc5\xbeina ili trajanje boli uzrokuju znatan stres i onesposobljenost, a ne mogu se pripisati organskoj patologiji. Ta bol mo\xc5\xbee biti vremenski vezana uz neki sukob ili stres, ili pak osobi omogu\xc4\x87uje da izbjegne neku neugodnu aktivnost ili da si priskrbi ina\xc4\x8de nedostupnu pa\xc5\xbenju i suosje\xc4\x87anje.\n_START_SECTION_\nPoreme\xc4\x87aj sheme vlastitog tijela\n_START_PARAGRAPH_\nU ovom poreme\xc4\x87aju osoba je zaokupljena zami\xc5\xa1ljenim ili prenagla\xc5\xa1enim nedostatkom vlastitog izgleda. Ta zabrinutost uznemiruje osobu i dovodi do \xc4\x8destog posje\xc4\x87ivanja npr. plasti\xc4\x8dnih kirurga.'